બનાસકાંઠા જિલ્લા દૂધ ડેરીના આદ્યસ્થાપક પોતે હતા. દૂધ ડેરીને સમૃધ્ધ બનાવવા જીવન પર્યત મંડ્યા રહ્યા અને પરિણામે તેમાં તેમણે ખૂબ સારી પ્રગતિ હાંસલ કરી છે. સ્વર્ગસ્થ પૂ. ગલબાભાઈ જ્યારે જિલ્લાના પ્રમુખ પદે હતા તે વખતે સવંત ૨૦૨૫-૨૬ની સાલમાં આખું ગુજરાત દુષ્કાળના કોળિયામાં ભરખાઈ ગયું હતું. ગરીબોને બાજરી, ધાબળા અને સુખડીના વિતરણ માટે ગામડે ગામડે સુખડી વિતરણ કેન્દ્રો ખોલ્યાં અને તેમાં સેવાભાવી શિક્ષકોની નિમણૂંક કરી. છપ્પનિયા કાળથી પણ ચડિયાતો આ સવંત ૨૦૨૫-૨૬નો કારમો દુષ્કાળ હતો, છતાં તેમના ઉમદા સંચાલને જિલ્લાની પ્રજાને ઉગારી લીધી હતી.